**Աուդիտորիո դե Տեներիֆե** (իսպ.՝ Auditorio de Tenerife), Իսպանիայի ամենահայտնի և ճանաչելի շինություններից մեկը, Սանտա Կրուս դե Տեներիֆե քաղաքի խորհրդանիշը և Կանարյան կղզիների տեսարժան վայրերից մեկը։ Օպերայի շենքը ժամանակակից ճարտարապետության կարևոր ստեղծագործություններից մեկն է։ Կառուցվել է 2003 թվականին ճարտարապետ Սանտիագո Կալատրավայի նախագծով։

2008 թվականի մարտին թողարկվել է նամականիշերի շարք` Իսպանիայի ամենից արտասովոր վեց շինություների պատկերներով, որոնց թվում ընդգրկված է եղել նաև Աուդիտորիո դե Տեներիֆեն։

Պատմություն
-----------

Տեներիֆեի կենտրոնական քաղաքում ներկայացումների շենք կառուցելու գաղափարը ծնվել էր դեռևս 1970-ական թվականներին։ 1990-ական թվականներին գաղափարը վերածվում է նախագծի, որը սկսում է իրագործվել Սանտա Կրուս դե Տեներիֆեի արդյունաբերական հին շրջանում։ Հսկայական կառույցը, որ ներկայացնում էր անսովոր կոնստրուկցիա, արտասովոր տեսք ունի։ Օրինակ` միայն տանիքը հասնում է 100 մետրի և կշռում է 350 տոննա։ Այդ ժամանակ առաջին բանը, որ նկատում էին քաղաք մտնողները, բանվորների կերպարանքներն էին, որոնք շինության բարձունք մագլցելիս փոքրիկ մեղուներ էին թվում։

2003 թվականին Աուդիտորիոն հանձնվում է շահագործման։ Ներկայումս ամբողջ աշխարհում ճանաչում են պոստմոդեռնիզմի նշանակալից ձեռքբերումը։ Իսպանացի ճարտարապետ և ինժեներ Սանտյագո Կալատրավայի համարձակ նախագիծը ծավալների հաջող խաղի, թեք գծերի, համամասնությունների ու նյութերի լավ համադրված ներդաշնակություն է։

Շինություն
----------

Աուդիտորիո դե Տեներիֆե
Աուդիտորիո դե Տեներիֆե շինությունը գտնվում է քաղաքի կենտրոնում` Սեզար Մանրիկեի Ծովային պարկից և քաղաքային նավահանգստից ոչ հեռու։ Աուդիտորիոյի հարևանությամբ են գտնվում Տորես դե Սանտա Կրուսը երկվորյակ աշտարակները և տրամվայի կայարանը։

Շինության զբաղեցրած տարածքի մակերեսը 23.000 մ² է, որից 6.471 մ² տարածքը բաժին է ընկնում համերգային սրահներին։ Հիմնական սրահը կոչվում է «Սիմֆոնիա» և պարունակում է 1.616 տեղ։ Սրահի բեմի լայնությունը 16.5 մ է, խորությունը` 14 մ։ Սրահում կա երգեհոն (72 ռեգիստր, 3.835 խողովակ)։ Երկրորդ` կամերային սրահը նախատեսված է 424 հանդիսատեսի համար։

Օպերայի նախասրահ կարելի է մտնել միանգամից երկու կողմից։ Աուդիտորիո դե Տեներիֆեն ձևավորված է երկու բաց շքապատշգամբներով, որոնցից հրաշալի տեսարան է բացվում դեպի ծով։

### Շինության արտաքին հատվածներ

* Trade Winds Plaza - 16 289 մ²
* Ատլանտյան շքապատշգամբ - 400 մ²
* Քաղաքային շքապատշգամբ - 350 մ²

### Շինության ներքին հատվածներ

* Սիմֆոնիկ սրահ
* Կամերային սրահ
* Նախասրահ
* Ծովային ու ամրոցային պատկերասրահներ

Կիրառում
--------

### Մշակութային ծրագիր

Աուդիտորիո դե Տեներիֆեում պարբերաբար կազմակերպվում են մշակութային այնպիսի միջոցառումներ, ինչպիսիք են «Տեներիֆե Դանսան» (իսպ.՝ Tenerife Danza), «Ատլանտյան ջազը» (անգլ.՝ Atlantic Jazz), «Համաշխարհային երաժշտություն» և «Մեծ կատարողներ» միջոցառումները, օպերային տարբեր փառատոներ։ Այստեղ է ելույթ ունենում Տեներիֆեի սիմֆոնիկ նվագախումբը։

### Այլ իրադարձություններ

Ժամանակ առ ժամանակ Աուդիտորիոյի սրահներն օգտագործվում են տարբեր համաժողովներ, խորհրդակցություններ, նիստեր անցկացնելու նպատակով, ինչպես նաև կազմակերպվում է ֆիլմերի ցուցադրություն։

### Բացում

Օպերայի շենքը պաշտոնապես բացվել է 2003 թվականի սեպտեմբերի 26-ին իսպանակա գահի ժառանգորդ Ֆիլիպ VI-ի կողմից։ Շինության բացման արարողությունը լայնորեն լուսաբանվել է համաշխարհային ԶԼՄ-ների կողմից։

### *Cadena Dial* ռադիոալիքի մրցանակաբաշխություն

Սկսած 2007 թվականից` Աուդիտորիո դե Տեներիֆեում կազմակերպվում է *Cadena Dial* ռադիոալիքի մրցանակաբաշխությունը։

### Անվանման փոփոխություն

2011 թվականի հունվարի 28-ին Տեներիֆե կղզու խորհուրդը որոշում է ընդունել շինությունն անվանափոխելու մասին։ Այն ստացել է *Ադան Մարտինի անվան Աուդիտորիո դե Տեներեֆե* անունը` ի պատիվ Կանարյան կղզիների նախկին նախագահ Ադան Մարտին Մենեսի։

Պատկերասրահ
-----------

* Շինության տեսքը հետևիցՇինության տեսքը հետևից
* Աուդիտորիոյի կամարըԱուդիտորիոյի կամարը
* Օպերայի շենքի լուսավորումը գիշերովՕպերայի շենքի լուսավորումը գիշերով

Ծանոթագրություններ
------------------

1. 1 2  archINFORM (գերմ.) — 1994.
2. 1 2 3 4  «Auditorio de Tenerife "Adán Martín"» (իսպաներեն). Tenerife Convention Bureau. Արխիվացված է օրիգինալից 2012 թ․ մայիսի 2-ին. Վերցված է 2011 թ․ մայիսի 2-ին.
3. ↑  «Descubre un órgano único en el mundo» (իսպաներեն). Auditorio de Tenerife. Արխիվացված է օրիգինալից 2011 թ․ հուլիսի 3-ին. Վերցված է 2011 թ․ մայիսի 2-ին.
4. ↑  «De Nueva York a Sidney» (իսպաներեն). ElDia.es. 28 septiembre 2003. Վերցված է 2011 թ․ մայիսի 2-ին.
5. ↑  «20 años apostando por la mejor música en español: Premios Cadena Dial 2010» (իսպաներեն). Cadena Dial. Արխիվացված է օրիգինալից 2012 թ․ մայիսի 2-ին. Վերցված է 2011 թ․ մայիսի 2-ին.
6. ↑  «Comienza la Gala de entrega de los Premios Dial 2008 desde Tenerife» (իսպաներեն). Cadena Dial. Արխիվացված է օրիգինալից 2012 թ․ մայիսի 2-ին. Վերցված է 2011 թ․ մայիսի 2-ին.
7. ↑  «Auditorio de Tenerife "Adán Martín"» (իսպաներեն). Punto Info. Արխիվացված է օրիգինալից 2012 թ․ մայիսի 2-ին. Վերցված է 2011 թ․ մայիսի 2-ին.
8. ↑  «El Cabildo inicia los trámites para denominar al Auditorio de Tenerife "Auditorio de Tenerife Adán Martín"» (իսպաներեն). La Laguna Mensual - Noticia. Արխիվացված է օրիգինալից 2012 թ․ մայիսի 2-ին. Վերցված է 2011 թ․ մայիսի 2-ին.
9. ↑  «Malú presenta su 'Guerra Fría' en el Auditorio Adán Martín de Tenerife» (իսպաներեն). europapress.es. Վերցված է 2011 թ․ մայիսի 2-ին.

Արտաքին հղումներ
----------------

* Պաշտոնական կայք

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Աուդիտորիո դե Տեներիֆե» հոդվածին։ |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | GeoNames |
|  |
| Բառարաններ և հանրագիտարաններ | Մեծ նորվեգական |
|  |
| Չափորոշչային վերահսկողություն | GND: 7619898-4 · NKC: kn20031020010 · SUDOC: 167006886 · VIAF: 135344391 · WorldCat VIAF: 135344391 |

 |